คลังสอบแบงก์อิสลามฯธีรศักดิ์การันตีเป็นหนี้ดี
คลังตั้งกรรมการสอบไอแบงก์ ปล่อยกู้ไม่ชอบมาพากล 8 โครงการ
29 ต.ค. 2565

คลังตั้งกรรมการสอบไอแบงก์ ปล่อยกู้ไม่ชอบมาพากล 8 โครงการ
แหล่งข่าวจากกระทรวงการคลัง เปิดเผยว่า กระทรวงการคลังได้มีคำสั่งแต่งตั้งคณะกรรมการตรวจสอบการปล่อยกู้ของธนาคารอิสลามแห่งประเทศไทย (ไอแบงก์) โดยมีนายอำนวย ปรีมนวงศ์ หัวหน้าผู้ตรวจราชการกระทรวงการคลัง เป็นประธาน หลังจากธนาคารแห่งประเทศไทย (ธปท.) ตรวจสอบพบว่ามีการปล่อยกู้ที่ไม่ชอบมาพากล 8 โครงการ และได้ส่งข้อมูลมาให้นายธีระชัย ภูวนาถนรานุบาล รมว.คลัง และสำนักงานเศรษฐกิจการคลัง (สศค.) พิจารณา 
ข้อมูลเบื้องต้นพบว่า มีการปล่อยกู้ที่มีความเชื่อมโยงกับนักการเมือง และบางโครงการปล่อยกู้โดยไม่มีหลักประกัน มีความเสี่ยงที่จะเป็นหนี้ที่ไม่ก่อให้เกิดรายได้สูงจนต้องตั้งสำรองหนี้ ซึ่งจะทำให้สัดส่วนเงินกองทุนต่อสินทรัพย์เสี่ยงลดลงต่ำ 8.5% หากเป็นเช่นนี้ก็จะต้องเพิ่มทุน
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) ยอมรับว่า ได้มีการตั้งคณะกรรมการตรวจสอบไอแบงก์ที่ปล่อยกู้เชื่อมโยงกับนักการเมืองจริง แต่รายละเอียดจะเป็นอย่างไรต้องรอผลสอบของคณะกรรมการ
นายธีรศักดิ์ สุวรรณยศ กรรมการผู้จัดการ ไอแบงก์ กล่าวว่า ธนาคารพร้อมที่จะให้มีการตรวจสอบและได้ส่งข้อมูลเพื่อชี้แจงข้อสงสัยว่ามีการปล่อยกู้ไม่ถูกต้องตามหลักเกณฑ์ไปให้กระทรวงการคลังแล้ว เพราะเป็นเรื่องเก่าที่ได้มีการตรวจสอบไปแล้วครั้งหนึ่ง แต่ยังมีบางประเด็นที่สงสัยเพิ่มเติม เช่น การนำที่ดินหนองน้ำมาเป็นหลักทรัพย์ค้ำประกัน ซึ่งการประเมินราคาหลักทรัพย์นั้นมีบริษัทประเมินที่ขึ้นทะเบียนกับ ก.ล.ต.ประเมิน และปัจจุบันโครงการที่มีปัญหาได้รีไฟแนนซ์ไปธนาคารพาณิชย์แห่งอื่นแล้ว และโครงการอื่นๆ ก็เป็นลูกหนี้ปกติ